En 80-årig gav sin søn en hjælpende hånd på en landejendom i Nordjylland, men fik på tragisk vis en stor halmballe i hovedet. Han døde af sine kvæstelser lørdag morgen, oplyser politiet. - Under arbejde i en halmlade er han så uheldig at få en halmballe i hovedet, mens han sidder på en traktor. Det drejer sig om en bigballe, og han bliver væltet af traktoren, siger Åge Pedersen, vagtchef ved Nordjyllands Politi, til Ritzau. Ulykken skete ved Gøttrup nær Fjerritslev i Nordjylland ved 19-tiden fredag aften. En ambulance blev sendt til stedet, og den 80-årige kørt til Aalborg Sygehus. - Vi får en melding fra Aalborg Sygehus om, at den 80-årige afgår ved døden ved 8-tiden lørdag morgen, fortæller Åge Pedersen. Den 80-årige døde af indre blødninger i hovedet. Politiet ved endnu ikke, hvorfor den store bigballe pludselig væltede ned over manden. - Vi tager ud sammen med arbejdstilsynet her lørdag formiddag, for at se nærmere på, hvad der er årsag til ulykken, forklarer politiet. En bigballe vejer typisk 500 kilo.
En arbejdsulykke i Gøttrup i Nordjylland koster en 80-årig mand livet. En halmballe faldt ned over ham.